遊石角過小嶺至長烏村
作者：柳宗元
朝代：唐

paragraphs: 志適不期貴，道存豈偷生。
久忘上封事，復笑昇天行。
竄逐宦湘浦，搖心劇懸旌。
始驚陷世議，終欲逃天刑。
歲月殺憂慄，慵疎寡將迎。
追遊疑所愛，且復舒吾情。
石角恣幽步，長烏遂遐征。
磴廻茂樹斷，景晏寒川明。
曠望少行人，時聞田鸛鳴。
風篁冒水遠，霜稻侵山平。
稍與人事閒，益知身世輕。
爲農信可樂，居寵真虛榮。
喬木餘故國，願言果丹誠。
四支反田畝，釋至東臯耕。